CELEX: 62013CN0386
Language: et
Date: 2013-07-05 00:00:00
Title: Kohtuasi C-386/13: 5. juulil 2013 esitatud hagi — Euroopa Komisjon versus Küprose Vabariik

7.9.2013   
            
            
               ET
            
            
               Euroopa Liidu Teataja
            
            
               C 260/34
            
         5. juulil 2013 esitatud hagi — Euroopa Komisjon versus Küprose Vabariik
   (Kohtuasi C-386/13)
   2013/C 260/63
   Kohtumenetluse keel: kreeka
   
      Pooled
   
   
      Hageja: Euroopa Komisjon (esindajad: P. Hetsch, K. Herrmann ja M. Patakia)
   
      Kostja: Küprose Vabariik
   
      Hageja nõuded
   
   
               —
            
            
               tuvastada, et kuna Küprose Vabariik ei ole võtnud vastu kõiki vajalikke õigus- ja haldusnorme, et täita direktiivi 2009/28/EÜ (1), taastuvatest energiaallikatest toodetud energia kasutamise edendamise kohta ning 2001/77/EÜ (2) ja 2003/30/EÜ (3) muutmise ja hilisema kehtetuks tunnistamise kohta või igal juhul ei ole komisjonile neist normidest teatanud, siis on Küprose Vabariik rikkunud talle nimetatud direktiivi artikli 27 lõikest 1 tulenevaid kohustusi;
            
         
               —
            
            
               mõista Küprose Vabariigilt ELTL artikli 260 lõike 3 alusel välja karistusmakse 11 404,80 eurot päevas, alates Euroopa Kohtu otsuse kuulutamisest;
            
         
               —
            
            
               mõista kohtukulud välja Küprose Vabariigilt.
            
         
      Väited ja peamised argumendid
   
   
               1.
            
            
               Euroopa Parlamendi ja nõukogu direktiiv 2009/28/EÜ käsitleb taastuvatest energiaallikatest toodetud energia kasutamise edendamist ning direktiivide 2001/77/EÜ ja 2003/30/EÜ muutmist ja hilisemat kehtetuks tunnistamist (edaspidi „direktiiv 2009/28/EÜ”). Selle direktiivi artikli 1 kohaselt kehtestatakse direktiiviga üldine raamistik taastuvatest energiaallikatest toodetava energia kasutamise edendamiseks. Sellega seatakse kohustuslikud riiklikud eesmärgid seoses taastuvatest energiaallikatest toodetud energia osakaaluga summaarses energia lõpptarbimises ja transpordisektoris. Selles sätestatakse eeskirjad liikmesriikide vaheliste statistiliste ülekannete, liikmesriikide ja kolmandate riikide vaheliste ühisprojektide, päritolutagatiste, haldusmenetluste, teabe ja koolituse kohta ning taastuvatest energiaallikatest toodetud energia juurdepääsu kohta elektrijaotusvõrgule. Sellega kehtestatakse biokütuste ja vedelate biokütuste säästlikkuse kriteeriumid.
            
         
               2.
            
            
               Vastavalt direktiivi 2009/28/EÜ artiklile 27 tuli liikmesriikidel jõustada direktiivi järgimiseks vajalikud siseriiklikud normid hiljemalt 5. detsembriks 2010 ja teatada võetud meetmetest komisjonile; mh ELTL artikli 260 lõikest 3 tulenevalt moodustab see teatamine täieõigusliku osa Euroopa Liidu õigusnormide siseriiklikku õigusesse ülevõtmise kohustusest ja lojaalse koostöö kohustusest.
            
         
               3.
            
            
               Tuginedes Küprose ametiasutuste kirjadele ja siseriiklikele meetmetele, millest teatati kohtueelse menetluse käigus, enne, kui oli otsustatud esitada käesolev hagi, tuvastas komisjon, et Küprose Vabariik ei ole võtnud kõiki vajalikke õigus- ja haldusnorme, et viia siseriiklik õiguslik raamistik täielikult kooskõlla direktiivi 2009/28/EÜ sätetega ning otsustas esitada ELTL artikli 258 (koostoimes ELTL artikli 260 lõikega 3) alusel hagi nõudega, et Euroopa Kohus tunnistaks, et Küprose Vabariik on rikkunud talle eespool nimetatud direktiivi artikli 27 lõikest 1 tulenevaid kohustusi.
            
         
      (1)  ELT L 140, 5.6.2009, lk 16.
   
      (2)  EÜT L 283, 27.10.2001, lk 33; ELT eriväljaanne 12/02, lk 121.
   
      (3)  ELT L 123, 17.5.2003, lk 42; ELT eriväljaanne 13/31, lk 188.